John Travolta se vrou sterfKelly Preston in 2018. (Foto: Arthur Mola/Invision/AP, File) Kelly Preston, bekende Hollywood-aktrise en vrou van die akteur John Travolta, het Sondag haar stryd teen borskanker verloor. Preston (57) is twee jaar gelede met dié siekte gediagnoseer. Sy is onder meer bekend om haar rolle in die Oscar-bekroonde fliek Jerry McGuire en For the Love of the Game teenoor Kevin Costner. Travolta het die nuus van sy vrou se afsterwe op Instagram bevestig. “Dit is met ŉ baie swaar hart dat ek julle moet inlig dat my pragtige vrou Kelly haar twee jaar lange stryd teen borskanker verloor het. Sy het dapper geveg met die liefde en ondersteuning van soveel mense,” het hy geskryf. “Kelly se lewe en liefde sal altyd onthou word. Ek sal tyd neem om daar te wees vir my kinders wat hulle ma verloor het.” Kelly Preston en haar man, John Travolta, in 2018. (Foto: Charles Sykes/Invision/AP, File) Preston en Travolta is in 1991 getroud en het ŉ dogter, Ella, en twee seuns, Benjamin en Jett. Jett is in 2009 op 16-jarige ouderdom oorlede. Preston is gebore Kelly Kamalelehua Smith in Honolulu, Hawaii, maar het haar naam verander voordat sy haar deurbraakrol in Mischief losgeslaan het in 1985. Daarna het sy in rolprente soos Twins, teenoor Arnold Schwarzenegger en Danny DeVito, Holy Man teenoor Eddie Murphy en Jeff Goldblum, en in Nothing to Lose saam met Tim Robbins en Martin Lawrence verskyn. https://www.instagram.com/p/CCkgCG5ptxE/